Cravenweek uitgestel weens Covid-krisis | Netwerk24
Deur Hendrik Cronjé 13 Junie 2021 00:19
Die Hoërskool Monument se linkervleuel Brian Bianchina op volle vaart op pad na sy uitstekende drie teen die Hoërskool Waterkloof in die eerste ronde van die Virsekerbeker-reeks op 8 Mei. Foto: Frans Lombard
Die departement van basiese onderwys sal egter nog toestemming moet gee voordat die toernooi sal kan plaasvind.
Die vernaamste aanwysers dui daarop dat die land ná die skoolvakansie in Julie 'n afplatting van koronavirusgevalle sal hê en dat die piek van die derde vlaag dan verby sal wees. Sasra hoop gevolglik om dan die nodige toestemming te kry dat daar weer aan kontaksport deelgeneem mag word.
Die aanvanklike beplanning was dat die Cravenweek in Julie by die Hoërskool Monument in Krugersdorp sou plaasvind.
Sasra is terselfdertyd bewus daarvan dat Oktober 'n kritieke tyd vir matriekleerlinge is. "Die leerlinge sal dan tussen die rekordeksamen en eindeksamen wees, vandaar die vroeëre besluit om verantwoordelike akademiese voorbereiding toe te laat," skryf Noel Ingle, voorsitter van Sasra, in 'n brief wat Vrydag wyd onder die land se rugbybase versprei is.
"Sasra sal spelers die geleentheid bied om saans en op afdae onder toesig aan akademiese aktiwiteite deel te neem.
"Daar kan individuele skole wees wat verkies om nie in die derde kwartaal rugby te speel nie. Sasra sal ook hul besluit respekteer."
Unies het ook op dié week se vergadering aangedui dat hulle in die Oktober-vakansie aan die Grant Khomo-toernooi wil deelneem. Saru soek nog na 'n borgskap vir dié jeugweek.